+-----------------------------------------------------------------------+
| 11. ฐานะการเงินและผลการดำเนินงาน                                        |
+-----------------------------------------------------------------------+

11.1 ข้อมูลทางการเงินโดยสรุป []

 []

 []

[] 

 [] 

11.2 คำอธิบายและการวิเคราะห์ฐานะการเงินและผลการดำเนินงาน

ภาพรวม

ผลการดำเนินงานของกลุ่มทรูในปี 2554 ยังคงมีพัฒนาการด้านยุทธศาสตร์หลายประการ อาทิ
การเปิดบริการ 3G+ ของทรูมูฟ เอช และการปรับปรุงโครงข่ายบรอดแบนด์ด้วยเทคโนโลยีใหม่
DOCSIS 3.0
แม้ต้องเผชิญกับความท้าทายทั้งจากการแข่งขันและผลกระทบที่เกิดจากสถานการณ์น้ำท่วมในไตรมาส
4 ซึ่งความสำเร็จจากพัฒนาการต่างๆ เหล่านี้เป็นปัจจัยที่ทำให้รายได้จากการให้บริการในปี 2554
เติบโตอย่างแข็งแกร่ง ซึ่งจะเป็นรากฐานที่มั่นคงเพื่อสร้างความเติบโตอย่างต่อเนื่องในปี 2555
และในอนาคต

ในปี 2554 กลุ่มทรูมีรายได้จากการให้บริการโดยรวม
(ไม่รวมรายได้จากค่าเชื่อมโยงโครงข่ายและค่าเช่าโครงข่าย) จำนวน 56.8 พันล้านบาท
เพิ่มขึ้นร้อยละ 7.9 เมื่อเทียบกับปีที่ผ่านมา ส่วนใหญ่จากความสำเร็จของบริการ Ultra
hi-speed Internet และการขยายธุรกิจโทรศัพท์เคลื่อนที่ อย่างไรก็ตาม
กลุ่มทรูรายงานผลขาดทุนสุทธิในปี 2554 จากค่าใช้จ่ายในการขยายบริการ 3G+ ของทรูมูฟ เอช
ขณะที่ทรูออนไลน์และทรูวิชั่นส์ยังรักษาผลกำไรได้ดี

ทั้งนี้ ค่าใช้จ่ายที่เพิ่มขึ้นจากการขยายบริการ 3G+ ของทรูมูฟ เอช ซึ่งจำเป็นอย่างยิ่งในการสร้าง
ทรูมูฟ เอช ให้เป็นแบรนด์ 3G ชั้นนำของประเทศ รวมทั้ง ค่าใช้จ่ายต่างๆ
ซึ่งเกี่ยวข้องกับวิกฤตน้ำท่วม และส่วนแบ่งรายได้ที่เพิ่มขึ้นของทรูมูฟ ทำให้กำไรจากการดำเนินงาน
ก่อนดอกเบี้ย ภาษี ค่าเสื่อมราคา และ
ค่าตัดจำหน่าย หรือ EBITDA ของกลุ่มทรู อ่อนตัวลงร้อยละ 7.0 จากปีที่ผ่านมาเป็น 17.1
พันล้านบาท ในขณะที่ ผลการดำเนินงานปกติ (NIOGO) ไม่รวมภาษีเงินได้รอตัดบัญชี
ปรับเป็นขาดทุน 3.2 พันล้านบาท โดยในปี 2554
ทรูรายงานผลขาดทุนสุทธิสำหรับส่วนที่เป็นของบริษัท จำนวนทั้งสิ้น 2.7 พันล้านบาท (จากกำไร
1.2 พันล้านบาทในปีก่อนหน้า) โดยรวมรายการพิเศษที่เกิดขึ้นเพียงครั้งเดียวซึ่งรวมเป็นกำไรทั้งสิ้น
2.7 พันล้านบาท

ในปี 2554 กลุ่มทรู ประสบความสำเร็จในการจัดหาแหล่งเงินทุนที่ประกอบด้วย
การระดมทุนจากการเสนอขายหุ้นสามัญใหม่ให้แก่ผู้ถือหุ้นเดิม การสนับสนุนวงเงินกู้ระยะยาวจำนวน
49 พันล้านบาทจากกลุ่มธนาคารพาณิชย์ในประเทศเพื่อขยายธุรกิจของกลุ่มทรู โมบาย
และการซื้อคืนหุ้นกู้สกุลดอลลาร์สหรัฐของทรูมูฟ ซึ่งทั้งหมดนี้
เป็นพัฒนาการด้านการเงินที่สำคัญที่เสริมสร้างความแข็งแกร่งให้กับสถานภาพทางการเงินของบริษัท
จากอัตราดอกเบี้ยที่ลดลง ทั้งยังลดความเสี่ยงในการรีไฟแนนซ์
และรองรับการขยายตัวของธุรกิจในอนาคตอีกด้วย

กลุ่มทรู โมบาย มีรายได้จากบริการโทรศัพท์เคลื่อนที่
(ไม่รวมรายได้ค่าเชื่อมโยงโครงข่ายและค่าเช่าโครงข่าย) จำนวน 27.2 พันล้านบาท
เพิ่มขึ้นร้อยละ 17.0 จากปีก่อนหน้า จากรายได้ใหม่ในการเปิดให้บริการ ทรูมูฟ เอช
การเติบโตอย่างแข็งแกร่งของทรูมูฟ และการรวมผลประกอบการของฮัทช์ นอกจากนี้
การใช้บริการโมบาย อินเทอร์เน็ตและสมาร์ทโฟนที่เพิ่มขึ้น
ส่งผลให้รายได้จากบริการที่ไม่ใช่เสียงเพิ่มขึ้นร้อยละ 50.4 จากปีที่ผ่านมา
ในขณะที่มีรายได้จากการขายสินค้าทั้งสิ้น 5.8 พันล้านบาท เพิ่มขึ้นถึงร้อยละ 112.7
เนื่องจากอุปกรณ์สมาร์ทโฟนต่างๆ ยังคงได้รับความนิยมอย่างต่อเนื่อง
ประกอบกับความโดดเด่นของบริการทรูมูฟ เอช 3G+
และการนำเสนอแพ็กเกจบริการที่ไม่ใช่เสียงและอัตราค่าโทรของกลุ่มทรู โมบายที่น่าสนใจ ทั้งนี้
ในปี 2554 กลุ่มทรู โมบาย มียอดผู้ใช้บริการรายใหม่สุทธิ (สำหรับทรูมูฟ และทรูมูฟ เอช)
รวมทั้งสิ้น 1.5 ล้านราย ทำให้มีจำนวนผู้ใช้บริการรวมทั้งสิ้น 18.9 ล้านราย ณ สิ้นปี 2554

ทรูออนไลน์ มีรายได้จากการให้บริการ 26.9 พันล้านบาท ในปี 2554 เพิ่มขึ้นร้อยละ 3.2 จากปี
ที่ผ่านมา เป็นผลจากการเติบโตอย่างแข็งแกร่งของบริการบรอดแบนด์ บริการข้อมูลเพื่อธุรกิจ
และการดำเนินกลยุทธ์คอนเวอร์เจนซ์ ในขณะที่รายได้ของบริการบรอดแบนด์ เพิ่มขึ้นร้อยละ 15.1
จากปีที่ผ่านมา ซึ่งเป็นผลจากความสำเร็จในการเปิดบริการ Ultra hi-speed Internet
ความเร็ว 7-100 Mbps ด้วยเทคโนโลยี ADSL และ DOCSIS 3.0 โดยในปี 2554
ทรูออนไลน์มียอดผู้ใช้บริการบรอดแบนด์รายใหม่สุทธิเพิ่ม 160,000 ราย
แม้จะได้รับผลกระทบจากภัยน้ำท่วม ทั้งนี้ ยอดผู้ใช้บริการบรอดแบนด์โดยรวมเพิ่มขึ้นร้อยละ 13.6
เป็น 1.33 ล้านราย ณ สิ้นปี 2554 นอกจากนี้ ทรูออนไลน์ยังคงรักษาความเป็นผู้นำการให้บริการ
WiFi โดยนำเสนอบริการ WiFi ความเร็วสูงที่สุด และครอบคลุมที่สุด ด้วยจุดเชื่อมต่อ WiFi
มากกว่า 100,000 จุด ทั้งในและต่างประเทศ รวมทั้งปรับมาตรฐานความเร็ว WiFi ใหม่เป็น 8
Mbps และเปิดตัวบริการ Ultra WiFi ความเร็วสูงสุด 100 Mbps อีกด้วย

ทรูวิชั่นส์ มีรายได้จากการให้บริการ 9.7 พันล้านบาท เพิ่มขึ้นร้อยละ 0.9 จากปีที่ผ่านมา
เนื่องจากรายได้ค่าโฆษณาสามารถชดเชยผลกระทบที่เกิดขึ้นจากค่าสมาชิกที่ลดลงในระหว่างปี 2554
ซึ่งเป็นผลมาจากการลักลอบใช้สัญญาณในกลุ่มลูกค้าพรีเมี่ยม การแข่งขันในตลาดระดับกลางและล่าง
และผลกระทบจากวิกฤตน้ำท่วมในไตรมาส 4 ปี 2554

เป้าหมายในปี 2555

สำหรับปี 2555 บริษัท จะเดินหน้าขยายบริการ 3G+ ของทรูมูฟ เอช ให้ครอบคลุมทั่วประเทศ
(8,000 ตำบลใน 77 จังหวัดทั่วไทย) ขยายโครงข่าย DOCSIS 3.0 และ ADSL ของทรูออนไลน์
ให้ครอบคลุมพื้นที่ให้บริการประมาณ 3 ล้านครัวเรือนทั่วประเทศ
รวมทั้งเปลี่ยนระบบออกอากาศใหม่ของทรูวิชั่นส์ ซึ่งใช้เทคโนโลยีบีบอัดสัญญาณ MPEG-4 และ
secure-silicon เพื่อขจัดปัญหาจากการลักลอบใช้สัญญาณ โดยจะแล้วเสร็จในเดือนตุลาคม 2555
นอกจากนี้ จะมีการนำเสนอบริการคอนเวอร์เจนซ์ต่างๆ ให้มากขึ้น
เพื่อสร้างความแข็งแกร่งให้กับผลิตภัณฑ์และบริการภายใต้กลุ่มทรู ในขณะที่การขยายบริการ 3G+
ของทรูมูฟ เอช ยังคงดำเนินไปอย่างต่อเนื่อง

บริษัทตั้งเป้าหมายเพิ่มรายได้จากการให้บริการโดยรวมในอัตราร้อยละ 5 ถึงร้อยละ 9
จากปีก่อนหน้า โดยมีเป้าหมายขยายการเติบโตรายได้ของกลุ่มทรู โมบายและทรูวิชั่นส์
ในระดับใกล้เคียงกับรายได้รวมของกลุ่มทรู และมีอัตราการเติบโตประมาณร้อยละ 5 ที่ ทรูออนไลน์

ในปี 2555 กลุ่มทรูตั้งงบประมาณรายจ่ายลงทุนไว้ที่ 23 พันล้านบาท (15 พันล้านบาท ที่กลุ่มทรู
โมบาย 7 พันล้านบาท ที่ทรูออนไลน์ และ 500 ล้านบาทที่ทรูวิชั่นส์)

บริษัทคาดว่า EBITDA ของทุกกลุ่มธุรกิจจะปรับตัวดีขึ้นในปี 2555 แต่อย่างไรก็ตาม
ค่าเสื่อมราคาและดอกเบี้ยจ่ายที่เพิ่มขึ้น จากการขยายธุรกิจตลอดปี 2555
น่าจะมีผลกดดันต่อกำไรของบริษัท แต่คาดว่าจะเข้าใกล้จุดคุ้มทุนมากขึ้นในช่วงปลายปี

กลุ่มทรู จะเดินหน้าขยายธุรกิจที่มีศักยภาพเติบโตสูงตามแผนการลงทุนที่วางไว้ ในขณะเดียวกัน
จะมุ่งมั่นรักษาวินัยทางการเงิน และดำเนินมาตรการลดค่าใช้จ่าย
เพื่อเพิ่มกำไรให้แก่บริษัทในระยะยาว

ผลการดำเนินงานโดยรวมประจำปี 2554

การวิเคราะห์ผลประกอบการของบริษัทฯ อยู่บนพื้นฐานของผลการดำเนินงานปกติ
ไม่นับรวมผลกระทบจากรายการที่ไม่เกี่ยวข้องกับผลการดำเนินงานโดยตรง
ซึ่งปรากฏในตารางสรุปงบการเงินรวมของบริษัทฯ และบริษัทย่อย (ปรับปรุง)

-   ในปี 2554 กลุ่มทรูมี รายได้จากการให้บริการโดยรวม เพิ่มขึ้นร้อยละ 7.9 จากปีก่อนหน้า
    เป็น 56.8 พันล้านบาท จากการเติบโตอย่างแข็งแกร่งของบริการบรอดแบนด์
    รายได้จากบริการที่ไม่ใช่เสียงจากบริการโทรศัพท์เคลื่อนที่
    การปรับตัวดีขึ้นของผลประกอบการทรูมูฟ รายได้ใหม่จาก ทรูมูฟ เอช
    และการรวมผลประกอบการฮัทช์ ตั้งแต่เดือนกุมภาพันธ์ 2554 เป็นต้นมา ในไตรมาส 4 ปี
    2554 รายได้จากการให้บริการเพิ่มขึ้นร้อยละ 4.8 จากไตรมาสเดียวกันปีก่อนหน้า
    ส่วนใหญ่จากธุรกิจใหม่ของกลุ่มทรู โมบาย อย่างไรก็ตาม
    รายได้จากการให้บริการลดลงเล็กน้อย (ร้อยละ 0.6 จากไตรมาสที่ผ่านมา)
    โดยการเติบโตของธุรกิจโทรศัพท์เคลื่อนที่
    ถูกชดเชยด้วยรายได้ที่ลดลงของธุรกิจเพย์ทีวีและออนไลน์ ส่วนใหญ่จากวิกฤตน้ำท่วมในไตรมาส
    4

-   รายได้จากการขายสินค้า เพิ่มขึ้นร้อยละ 105.2 จากปีก่อนหน้า เป็น 6.8 พันล้านบาท
    จากการใช้บริการโมบาย อินเทอร์เน็ตที่เพิ่มขึ้น
    และจากกระแสความนิยมที่เพิ่มขึ้นของสมาร์ทโฟน อุปกรณ์ประเภทแท็บเล็ต และแอร์การ์ด ทั้งนี้
    ในไตรมาส 4 ปี 2554 รายได้จากการขายสินค้าเติบโตอย่างแข็งแกร่ง โดยเพิ่มขึ้นร้อยละ
    69.2 จากไตรมาสที่ผ่านมา และร้อยละ 53.5 จากไตรมาสเดียวกันปีก่อนหน้า
    ส่วนใหญ่จากการเปิดตัว iPhone 4 S รวมทั้งแพ็กเกจบริการด้านข้อมูลที่น่าสนใจของ ทรูมูฟ
    เอช และการเป็นผู้นำตลาดจากความครอบคลุมที่กว้างขวางของบริการ 3G+

-   ค่าใช้จ่ายในการดำเนินงานโดยรวม ในปี 2554 เพิ่มขึ้นร้อยละ 22.9 จากปีก่อนหน้า เป็น
    67.9 พันล้านบาท ในขณะที่ ค่าใช้จ่ายในการดำเนินงานที่เป็นเงินสด เพิ่มขึ้นร้อยละ 16.1
    จากปีก่อนหน้า เป็น 32.3 พันล้านบาท ส่วนใหญ่จากการรวมค่าใช้จ่ายของฮัทช์
    ค่าใช้จ่ายในการให้บริการ รวมทั้งค่าใช้จ่ายในการขายและบริหารที่เพิ่มขึ้น ที่กลุ่มทรู โมบาย

-   ในไตรมาส 4 ปี 2554 ค่าใช้จ่ายในการดำเนินงานที่เป็นเงินสด เพิ่มขึ้นร้อยละ 12.4
    จากไตรมาสก่อนหน้า เป็น 9.2 พันล้านบาท จากค่าใช้จ่ายที่เพิ่มขึ้นจากฤดูกาลในทั้ง 3
    ธุรกิจหลัก รวมทั้ง ค่าธรรมเนียมขายส่งความจุสัญญาณ 3G (ภายใต้ ต้นทุนการให้บริการ)
    และค่าใช้จ่ายในการขายที่เพิ่มขึ้น ที่กลุ่มทรู โมบาย เพื่อสนับสนุนบริการ 3G+ ของทรูมูฟ เอช

-   ค่าใช้จ่ายในการขายและบริหารที่เป็นเงินสด เพิ่มขึ้นร้อยละ 22.3 จากปีก่อนหน้า เป็น 13.7
    พันล้านบาท ส่วนใหญ่จากค่าใช้จ่ายด้านการขายเพื่อขยายบริการทรูมูฟ เอช และบริการ
    Ultra hi-speed Internet ของทรูออนไลน์
    รวมทั้งค่าใช้จ่ายเพื่อช่วยเหลือพนักงานที่ได้รับผลกระทบจากวิกฤตน้ำท่วม ทั้งนี้ ในไตรมาส 4
    ค่าใช้จ่ายในการขายและบริหารที่เป็นเงินสด เพิ่มขึ้นร้อยละ 23.0 จากไตรมาสที่ผ่านมา
    และร้อยละ 37.5 จากไตรมาสเดียวกันปีก่อนหน้า เป็น 4.1 พันล้านบาท
    ส่วนใหญ่จากค่าใช้จ่ายด้านการโฆษณา ประชาสัมพันธ์ และจัดกิจกรรมทางการตลาดต่างๆ
    เพื่อสนับสนุนการขยายฐานลูกค้าของทรูมูฟ เอช

-   EBITDA ลดลงร้อยละ 7.0 จากปีก่อนหน้า เป็น 17.1 พันล้านบาท
    จากการที่ผลประกอบการที่ดีขึ้นของทรูออนไลน์ ถูกชดเชยโดยกำไรที่อ่อนตัวลงของกลุ่มทรู
    โมบาย ส่วนใหญ่จาก ส่วนแบ่งรายได้ที่เพิ่มขึ้นที่ทรูมูฟ
    และค่าใช้จ่ายที่เพิ่มขึ้นเพื่อสนับสนุนการขยายการให้บริการ 3G+ โดยทรูมูฟ เอช

-   ในปี 2554 อัตราทำกำไร ณ ระดับ EBITDA ลดลงเป็นร้อยละ 26.9 จากร้อยละ 32.9
    ในปีก่อนหน้า จากอัตรากำไรที่ลดลงที่กลุ่มทรู โมบาย ตามเหตุผลที่กล่าวมาแล้ว รวมทั้ง
    ยอดขายสมาร์ทโฟนที่เพิ่มขึ้นอย่างมาก (โดยปกติอัตรากำไรขั้นต้นจากการขายสินค้า
    จะต่ำกว่าการให้บริการโทรศัพท์เคลื่อนที่)

-   ในปี 2554 ค่าเสื่อมราคาและค่าตัดจำหน่าย เพิ่มขึ้นร้อยละ 15.8 จากปีก่อนหน้า เป็น 13.0
    พันล้านบาท ส่วนใหญ่จากการขยายโครงข่ายอย่างต่อเนื่องโดยกลุ่มทรู โมบาย
    และค่าตัดจำหน่ายที่เพิ่มขึ้น จากการบันทึกมูลค่าสัญญาการให้บริการ เป็นสินทรัพย์
    (capitalization of service contracts) (ดูรายละเอียดในหัวข้อ
    “การปรับปรุงทางบัญชีที่สำคัญและประเด็นอื่นๆ”)

-   ดอกเบี้ยจ่าย เพิ่มขึ้นร้อยละ 9.1 จากปีก่อนหน้า เป็น 6.7 พันล้านบาท จากระดับหนี้สิน
    และอัตราดอกเบี้ยเฉลี่ยในระหว่างปี ที่เพิ่มขึ้นจากปีก่อนหน้า ในขณะที่ ดอกเบี้ยจ่าย (สุทธิ)
    เพิ่มขึ้นร้อยละ 4.7 จากปีก่อนหน้า เป็น 6.3 พันล้านบาท จากการเพิ่มขึ้นของดอกเบี้ยรับ
    (จากเงินสดที่ยังคงเหลือจากการเพิ่มทุนผ่าน Rights Offering ในกลางปี 2554)

-   ภาษีเงินได้ สำหรับปี 2554 เพิ่มขึ้นร้อยละ 27.4 จากปีก่อนหน้า เป็น 2.8 พันล้านบาท
    ส่วนใหญ่จากการบันทึกรายการตัดจำหน่ายของภาษีเงินได้รอตัดบัญชีที่เกี่ยวข้องกับการซื้อกิจการฮัทช์
    สำหรับทั้งปี 2554 ลงในไตรมาส 4 เพียงไตรมาสเดียว

-   ผลการดำเนินงานปกติ (NIOGO) ก่อนภาษีเงินได้รอตัดบัญชี ของปี 2554 ปรับเป็นขาดทุน
    3.2 พันล้านบาท (เมื่อเทียบกับกำไร 264 ล้านบาท ในปี 2553) จาก EBITDA ที่ลดลง
    ดอกเบี้ยจ่ายที่เพิ่มขึ้น รวมทั้งค่าเสื่อมราคาและค่าตัดจำหน่ายที่เพิ่มขึ้น

-   ในปี 2554 กลุ่มทรูมี ขาดทุนสุทธิ ส่วนที่เป็นของบริษัท เป็น 2.7 พันล้านบาท (จากกำไร
    1.2 พันล้านบาท ในปี 2553)
    โดยมีรายการที่เกิดขึ้นเพียงครั้งเดียวซึ่งรวมเป็นกำไรจำนวนทั้งสิ้น 2.7 พันล้านบาท
    ส่วนใหญ่เป็นผลกระทบที่เกิดขึ้นเพียงครั้งเดียวจากการซื้อคืนหุ้นกู้สกุลดอลลาร์สหรัฐ
    การปรับยอดภาษีเงินได้รอตัดบัญชี ซึ่งเป็นผลจากการเปลี่ยนอัตราภาษีเงินได้นิติบุคคล
    ซึ่งถูกชดเชยโดยกำไรจากการซื้อสินทรัพย์ (ดูรายละเอียดในหัวข้อ
    “การปรับปรุงทางบัญชีที่สำคัญและประเด็นอื่นๆ”)

การปรับปรุงทางบัญชีที่สำคัญและประเด็นอื่นๆ

-   ในไตรมาส 4 ปี 2554 กลุ่มทรู โมบาย ได้ชำระคืนหุ้นกู้สกุลดอลลาร์สหรัฐ ของ ทรูมูฟ
    หลังจากได้ยื่นเสนอเพื่อซื้อคืน ในช่วงเดือนกันยายน ถึง ตุลาคม 2554
    เป็นผลให้มีการบันทึกค่าใช้จ่ายที่เกิดขึ้นเพียงครั้งเดียว (ทั้งที่เป็นเงินสด และไม่เป็นเงินสด)
    ทั้งนี้ รายงานฉบับนี้ ได้ถูกปรับปรุงเพื่อแยกค่าใช้จ่ายดังกล่าวออกจากผลการดำเนินงานปกติ
    โดยประกอบไปด้วย ค่าใช้จ่ายเกี่ยวกับส่วนต่างพรีเมียม (ระหว่างราคาซื้อหุ้นกู้
    กับมูลค่าตามบัญชีของหุ้นกู้) และภาษีหัก ณ ที่จ่าย สำหรับผู้ถือหุ้นกู้ รวมจำนวน 2,632
    ล้านบาท และ
    ค่าใช้จ่ายเกี่ยวกับการชำระตามสัญญาป้องกันความเสี่ยงทางการเงินและคำธรรมเนียมอื่น ๆ
    รวม 980 ล้านบาท และการกลับรายการกำไรทางบัญชี (unrealized)
    จากอัตราแลกเปลี่ยนที่เกิดขึ้นในไตรมาสก่อน ๆ จำนวน 2,681 ล้านบาท

-   ในเดือนธันวาคม 2554 สำนักงานกฤษฎีกาได้รับรองการปรับลดอัตราภาษีเงินได้นิติบุคคล
    จากอัตราร้อยละ 30 เป็น ร้อยละ 23 สำหรับระยะเวลาตั้งแต่ 1 มกราคม 2555 เป็นต้นไป
    และลดลงเป็น อัตราร้อยละ 20 ตั้งแต่ 1 มกราคม 2556 เป็นระยะเวลา 2 รอบปีบัญชี
    และปรับขึ้นเป็นอัตราร้อยละ 30 หลังจากนั้น
    ซึ่งส่งผลกระทบระยะสั้นในทางลบต่อผลประกอบการของบริษัท เนื่องจากบริษัท
    มียอดสินทรัพย์ภาษีเงินได้รอตัดบัญชีสุทธิ (หลังหักหนี้สินภาษีเงินได้รอตัดบัญชี) เป็นบวก ณ วันที่
    31 ธันวาคม 2554 ทั้งนี้รายงานฉบับนี้
    ได้ถูกปรับปรุงผลกระทบต่องบกำไรขาดทุนรวมของบริษัท และผลการดำเนินงานตามกลุ่มธุรกิจ
    จากกรณีดังกล่าว ได้เป็นดังนี้

  - เพิ่มขึ้นในภาษีเงินได้การรอตัดบัญชี ที่งบการเงินรวม ทั้งสิ้น 646 ล้านบาท ที่ทรูออนไลน์
  ทั้งสิ้น 1,525 ล้านบาท และที่ทรูวิชั่นส์ 240 ล้านบาท

  - ลดลงในภาษีเงินได้การรอตัดบัญชี สำหรับ กลุ่มทรู โมบาย จำนวน 1,009 ล้านบาท 

-   ในไตรมาส 4 ปี 2554 ได้มีการบันทึกการด้อยค่าของสินทรัพย์ จำนวนทั้งสิ้น 1,025 ล้านบาท
    ในงบการเงินรวม ทั้งนี้การลดลงของรายได้ของธุรกิจทรูมูฟ
    ทำให้บริษัทบันทึกการด้อยค่าของค่าความนิยม (goodwill) ที่เกิดขึ้นจากซื้อหุ้น BITCO
    จากบริษัท ออเร้นจ์ เพอร์ซันนัล คอมมิวนิเคชั่น เซอร์วิส จำกัด (Orange Personal
    Communication Services)

-   ในไตรมาส 4 ปี 2554 สินทรัพย์สุทธิที่ตีมูลค่าได้จากการซื้อ 4 บริษัท ในเครือฮัทชิสัน
    ประเทศไทย ได้ถูกประเมินค่าใหม่เป็น 18.3 พันล้านบาท และได้รับรู้
    กำไรจากการซื้อสินทรัพย์ (gain from bargain purchase) จำนวนทั้งสิ้น 12.1
    พันล้านบาท ทั้งในงบการเงินรวม และ ผลประกอบการของกลุ่มทรู โมบาย
    ในขณะเดียวกันได้มีการบันทึกมูลค่าของสัญญาเช่าเครื่องและอุปกรณ์วิทยุคมนาคม
    เพื่อให้บริการโทรศัพท์เคลื่อนที่ HSPA และ CDMA และสัญญาอนุญาตให้ดำเนินการตลาดบริการ
    CDMA (“สัญญาการให้บริการ และสิทธิตามสัญญาอนุญาตให้ดำเนินการ”) จำนวน 15.8
    พันล้านบาท เป็นสินทรัพย์ไม่มีตัวตน โดยสินทรัพย์ดังกล่าว
    จะถูกตัดจำหน่ายตามระยะเวลาเริ่มตั้งแต่ ปี 2554 ถึง ปี 2568
    (ดูรายละเอียดในหมายเหตุข้อ 41 ประกอบงบการเงินประจำปี 2554)

-   ณ วันที่ 29 ธันวาคม 2554 กลุ่มทรูขายเงินลงทุนทั้งหมดในบริษัท Chongqing
    Communication Equipment ที่ราคา 4,668,530 ดอลลาร์สหรัฐ
    และได้บันทึกกำไรจากการขายเงินลงทุนระยะยาว จำนวนทั้งสิ้น 146 ล้านบาท

-   ตั้งแต่ไตรมาส 2 ปี 2554 ค่าใช้จ่ายที่เกี่ยวข้องกับการเดินสายภายใน (internal
    wiring) ของกลุ่มทรูออนไลน์ จะถูกรับรู้เป็นต้นทุนการได้มาซึ่งผู้ใช้บริการ
    โดยจะถูกตัดจำหน่ายตามระยะเวลาเฉลี่ยของการเป็นสมาชิกของลูกค้า ภายใต้
    “ต้นทุนการให้บริการ” ทั้งนี้ ผลกระทบต่อผลการดำเนินงาน งวดครึ่งแรกของปี 2554 จำนวน
    32.3 ล้านบาท ได้ถูกสะท้อนในผลการดำเนินงาน ไตรมาส 2 ปี 2554

-   ภายหลังการสอบทานการนำมาตรฐานการบัญชีฉบับที่ 18 มาใช้
    พบว่ารายได้และค่าใช้จ่ายจากการจำหน่ายยานพาหนะที่ให้บุคคลภายนอกกลุ่มเช่า
    (ส่วนใหญ่เป็นการจำหน่ายรถใช้แล้วของทรูลีสซิ่ง)
    ได้บันทึกบัญชีเป็นกำไรสุทธิจากการจำหน่ายสินทรัพย์ซึ่งแสดงอยู่ในรายได้ (ค่าใช้จ่าย) อื่นๆ
    บริษัทฯ จึงได้เริ่มบันทึกบัญชีเป็นรายการดำเนินงานปกติ (ก่อน NIOGO) ตั้งแต่ไตรมาส 1 ปี
    2554

ตารางสรุปงบการเงินรวมของบริษัทฯ และบริษัทย่อย (ปรับปรุง)

[]

ตารางสรุปงบการเงิน แยกตามประเภทธุรกิจ

[]

โครงสร้างรายได้รวม แยกตามประเภทธุรกิจ

[]

ผลการดำเนินงานตามประเภทธุรกิจ

กลุ่มทรู โมบาย

-   ในปี 2554 รายได้จากการให้บริการ ของกลุ่มทรู โมบาย เพิ่มขึ้นร้อยละ 17.0
    จากปีก่อนหน้า เป็น 27.2 พันล้านบาท จากการรวมผลประกอบการของฮัทช์
    ผลประกอบการที่เติบโตแข็งแกร่งของทรูมูฟ และการเติบโตของรายได้จากธุรกิจ 3G
    ใหม่ของทรูมูฟ เอช

-   รายได้จากการขายสินค้า เพิ่มขึ้นร้อยละ 112.7 จากปีก่อนหน้า เป็น 5.8 พันล้านบาท ในปี
    2554 จากกระแสความนิยมที่เพิ่มขึ้นของสมาร์ทโฟนและอุปกรณ์แท็บเล็ตต่างๆ ทั้งนี้ ในไตรมาส
    4 รายได้จากการขายสินค้าเพิ่มขึ้นร้อยละ 46.6 จากไตรมาสเดียวกันปีก่อนหน้า เป็น 1.9
    พันล้านบาท จากการเปิดตัว iPhone 4 S การที่ยอดขายสมาร์ทโฟนของกลุ่มทรู
    โมบายเติบโตเพิ่มขึ้นมาก ส่วนหนึ่งมาจากโครงข่ายบริการ 3G+ ของทรูมูฟ เอช
    มีความครอบคลุมมากที่สุดในประเทศไทย

-   ค่าใช้จ่ายในการดำเนินงานโดยรวม เพิ่มขึ้นร้อยละ 39.5 จากปีก่อนหน้า เป็น 42.4
    พันล้านบาท โดย ค่าใช้จ่ายในการดำเนินงานที่เป็นเงินสด เพิ่มขึ้นร้อยละ 30.7
    จากปีก่อนหน้า เป็น 16.4 พันล้านบาท จากการรวมผลประกอบการฮัทช์
    และค่าใช้จ่ายที่เพิ่มขึ้น โดยเฉพาะอย่างยิ่ง ค่าใช้จ่ายด้านโฆษณา กิจกรรมทางการตลาดต่างๆ
    และค่าความจุใช้งานบริการ 3G (หรือค่าธรรมเนียมขายส่ง) ที่ทรูมูฟ เอช ทั้งนี้ ในไตรมาส
    4 ค่าใช้จ่ายในการดำเนินงานที่เป็นเงินสด เพิ่มขึ้นร้อยละ 20.8 จากไตรมาสก่อนหน้า เป็น
    4.9 พันล้านบาท จากการเร่งขยายบริการ 3G+ ของทรูมูฟ เอช
    ตลอดจนค่าใช้จ่ายด้านโฆษณา ประชาสัมพันธ์ และจัดกิจกรรมทางการตลาดต่างๆ ที่เพิ่มขึ้น
    เพื่อเสริมสร้างแบรนด์ทรูมูฟ เอช ในฐานะผู้นำตลาดบริการ 3G สำหรับลูกค้าระดับบน

-   รายจ่ายค่า IC สุทธิ เพิ่มขึ้นเป็น 98 ล้านบาท ในปี 2554 (โดยในไตรมาส 4 มีรายจ่ายค่า
    IC สุทธิเกิดขึ้น 177 ล้านบาท เมื่อเทียบกับรายรับค่า IC จำนวน 181 ล้านบาท
    ในปี 2553) ซึ่งส่วนใหญ่ เป็นผลจากการปรับเปลี่ยนกลยุทธ์
    จากการเน้นโปรโมชั่นโทรภายในโครงข่าย
    มาเป็นการสร้างรายได้จากโปรโมชั่นโทรทุกโครงข่าย ทั้งนี้ ตั้งแต่ไตรมาส 4 ปี 2554
    เป็นต้นมา กลุ่มทรู โมบายต้องรับผิดชอบค่า IC ของฮัทช์ซึ่งเรียกเก็บโดย กสท
    ภายใต้สัญญาทำการตลาดบริการ CDMA ฉบับปรับปรุง

-   EBITDA ลดลงร้อยละ 20.2 จากปีก่อนหน้า เป็น 5.0 พันล้านบาท
    จากผลขาดทุนของบริการฮัทช์ (CDMA)
    และค่าใช้จ่ายที่เพิ่มขึ้นเพื่อสนับสนุนการขยายบริการของทรูมูฟ เอช
    และส่วนแบ่งรายได้ที่เพิ่มขึ้นของทรูมูฟ ทั้งนี้ ในไตรมาส 4 กลุ่มทรู โมบายมี EBITDA
    ลดลงร้อยละ 49.5 จากไตรมาสที่ผ่านมา และร้อยละ 60.2 จากไตรมาสเดียวกันปีก่อนหน้า
    เป็น 617 ล้านบาท จากค่าใช้จ่ายในการดำเนินงานที่เป็นเงินสดที่เพิ่มขึ้น

-   ดอกเบี้ยจ่าย (สุทธิ) เพิ่มขึ้นร้อยละ 9.0 จากปีก่อนหน้า เป็น 3.5 พันล้านบาท
    ส่วนใหญ่จากหนี้สินที่เพิ่มขึ้น

-   ผลการดำเนินงานปกติ ก่อนภาษีเงินได้รอตัดบัญชี ปรับลดลงเป็นขาดทุน 4.8 พันล้านบาท
    จากขาดทุน 1.3 พันล้านบาท ในปี 2553

-   ขาดทุนสุทธิ ส่วนที่เป็นของบริษัท สำหรับปี 2554 เป็น 415 ล้านบาท
    โดยมีรายการที่เกิดขึ้นเพียงครั้งเดียว ซึ่งรวมเป็นกำไรจำนวนทั้งสิ้น 5.8 พันล้านบาท

-   หลังเปิดให้บริการอย่างเป็นทางการเมื่อวันที่ 30 สิงหาคม 2554 ทรูมูฟ เอช
    เดินหน้าขยายบริการ 3G+ อย่างเต็มที่ โดยปัจจุบันครอบคลุมพื้นที่ 77 อำเภอเมืองทั่วประเทศ
    และสามารถเพิ่มฐานลูกค้าได้ประมาณ 500,000 ณ สิ้นปี 2554

-   ทั้งนี้ การเพิ่มฐานลูกค้าแบบเติมเงินของบริการทรูมูฟ เอช (เปิดตัวในเดือนธันวาคม 2554)
    ในช่วง 2-3 เดือนแรกเป็นไปได้ช้ากว่าที่บริษัทคาดการณ์ไว้
    เนื่องจากจำนวนเลขหมายที่ทางคณะกรรมการ กสทช. อนุมัติเบื้องต้นสำหรับทรูมูฟ เอช
    ค่อนข้างจำกัด ซึ่งในปัจจุบัน คณะกรรมการ กสทช.
    ได้อนุมัติเลขหมายให้เพียงพอต่อความต้องการเป็นที่เรียบร้อยแล้ว

-   นอกจากนี้ ในปี 2554 การเพิ่มฐานลูกค้าแบบรายเดือนก็เป็นไปได้ช้ากว่าที่คาดไว้เช่นกัน
    เนื่องจาก
    ผู้ให้บริการบางรายจำกัดจำนวนการให้บริการคงสิทธิเลขหมายโทรศัพท์เคลื่อนที่ (MNP) ต่อวัน
    แต่อย่างไรก็ตาม เมื่อต้นไตรมาส 1 ปี 2555 คณะกรรมการ กสทช.
    ได้มีคำสั่งให้ผู้ให้บริการเพิ่มบริการ MNP เป็นวันละ 40,000 เลขหมายต่อผู้ให้บริการ
    ซึ่งบริษัทให้การสนับสนุนคำสั่งนี้อย่างเต็มที่
    และมุ่งมั่นดำเนินการอย่างเต็มกำลังเพื่อตอบสนองความต้องการบริการ MNP ของผู้บริโภค

ทรูออนไลน์

-   ในปี 2554 ทรูออนไลน์มีรายได้จากการให้บริการโดยรวม เพิ่มขึ้นร้อยละ 3.2 จากปีก่อนหน้า
    เป็น 26.9 พันล้านบาท จากการเติบโตอย่างแข็งแกร่งของรายได้จากบริการบรอดแบนด์
    ซึ่งสามารถชดเชยรายได้ที่ลดลงต่อเนื่องของบริการเสียง (บริการโทรศัพท์พื้นฐาน พีซีที และ
    โทรศัพท์สาธารณะ) และผลกระทบจากวิกฤตน้ำท่วมในไตรมาส 4 ปี 2554

-   รายได้จากบริการโทรศัพท์พื้นฐาน ยังคงลดลงแต่ด้วยอัตราการลดลงที่ช้าลงเมื่อเทียบปีก่อนหน้า
    (ร้อยละ 9.6 เทียบกับอัตราการลดลงที่ร้อยละ 12.0 ในปี 2553) ทั้งนี้ในไตรมาส 4
    อัตราการลดลงของรายได้จากบริการโทรศัพท์พื้นฐานเพิ่มสูง (ลดลงร้อยละ 6.6
    จากไตรมาสที่ผ่านมา และร้อยละ 12.1 ไตรมาสเดียวกันปีก่อนหน้า) จากวิกฤตน้ำท่วม
    ซึ่งทำให้มีเลขหมายโทรศัพท์พื้นฐานที่ไม่ได้ใช้งาน (idle line) เพิ่มมากขึ้น
    เนื่องจากผู้ใช้บริการบางส่วนย้ายออกจากที่พักอาศัยซึ่งประสบภัยน้ำท่วม
    ในขณะที่ตู้โทรศัพท์สาธารณะบางส่วน (ประมาณ 2,000 ตู้)
    ไม่สามารถใช้งานได้ในระหว่างที่เกิดน้ำท่วม

-   บริการบรอดแบนด์ อินเทอร์เน็ต (ซึ่งรวมรายได้จากบริการโครงข่ายข้อมูล)
    มีการเติบโตรายได้ที่ดีมาก เพิ่มขึ้นร้อยละ 15.1 จากปีก่อนหน้า เป็น 10.7 พันล้านบาท
    โดยในไตรมาส 4 อัตราการเติบโตของรายได้จากบริการบรอดแบนด์
    อินเทอร์เน็ตเมื่อเทียบกับงวดเดียวกันปีก่อนหน้าเพิ่มขึ้นเป็นร้อยละ 17.7 ในไตรมาส 4
    ท่ามกลางวิกฤตน้ำท่วม จากความสำเร็จอย่างต่อเนื่องของบริการ Ultra hi-speed
    Internet ความเร็ว 7-100 Mbps (ซึ่งเป็นการรวมเทคโนโลยี ADSL และ DOCSIS 3.0
    เข้าด้วยกัน) และการขยายโครงข่ายบริการ DOCSIS 3.0 อย่างต่อเนื่อง
    โดยเฉพาะในพื้นที่ต่างจังหวัด

-   ในปี 2554 ทรูออนไลน์ได้ขยายโครงข่าย DOCSIS 3.0 ครอบคลุมพื้นที่ให้บริการเพิ่มขึ้นเป็น
    1.1 ล้านครัวเรือน ใน 20 จังหวัดทั่วไทย (รวมกรุงเทพมหานคร)
    นอกจากนี้ยังเปิดตัวบริการ Ultra WiFi ความเร็วสูงสุด 100 Mbps ในไตรมาส 3
    และขยายความครอบคลุมของบริการ WiFi ความเร็ว 8 Mbps โดยมีจุดเชื่อมต่อสัญญาณ
    WiFi เพิ่มขึ้นกว่า 100,000 จุด (ในประเทศและต่างประเทศ)
    ซึ่งทั้งหมดนี้เป็นการเสริมสร้างความแข็งแกร่งในการนำเสนอบริการแบบ คอนเวอร์เจนซ์
    และยังมีส่วนช่วยลดภาระการใช้งานโครงข่าย 3G ได้อีกด้วย

-   ณ สิ้นปี 2554 ทรูออนไลน์มีจำนวนผู้ใช้บริการบรอดแบนด์รายใหม่สุทธิสูงถึง 159,545 ราย
    ทำให้มีฐานลูกค้าเพิ่มขึ้นเป็นประมาณ 1.3 ล้านราย โดยในไตรมาส 4 จำนวนผู้ใช้บริการ
    บรอดแบนด์รายใหม่สุทธิลดลงเป็น 33,686 ราย (จาก 47,124 รายในไตรมาส 3)
    จากเหตุการณ์น้ำท่วม อย่างไรก็ตาม ยอดขายบรอดแบนด์ในเดือนธันวาคมได้ปรับตัวดีขึ้นมาก

-   สำหรับกลุ่มลูกค้าองค์กร ณ สิ้นปี 2554 บริษัทได้ขยายบริการใยแก้วนำแสงครอบคลุม 140
    อาคารสำคัญๆ ในกรุงเทพมหานครและปริมณฑล (จาก 120 อาคารในไตรมาส 3)
    ซึ่งน้อยกว่าเป้าหมาย 170 อาคาร ที่บริษัทได้วางไว้
    โดยส่วนใหญ่เป็นผลจากวิกฤตน้ำท่วมในไตรมาส

-   ในปี 2554 ทรูออนไลน์มี EBITDA เพิ่มขึ้นร้อยละ 2.3 จากปีก่อนหน้า
    ซึ่งสอดคล้องกับการเติบโตของรายได้ อย่างไรก็ตาม ในไตรมาส 4 EBITDA ลดลงร้อยละ
    14.3 จากไตรมาสก่อนหน้า จากค่าใช้จ่ายที่เพิ่มขึ้นจากฤดูกาล
    และค่าใช้จ่ายที่เกี่ยวข้องกับการบรรเทาทุกข์จากวิกฤตน้ำท่วมและการรักษาฐานลูกค้า

-   ค่าใช้จ่ายในการดำเนินงานที่เป็นเงินสด เพิ่มขึ้นร้อยละ 6.7 จากปีก่อนหน้า เป็น 15.8
    พันล้านบาท ส่วนใหญ่จากค่าใช้จ่ายในการดำเนินการและบำรุงรักษาโครงข่าย
    และค่าใช้จ่ายด้านบุคลากรที่เพิ่มขึ้น

-   ดอกเบี้ยจ่าย (สุทธิ) ลดลงร้อยละ 12.3 จากปีก่อนหน้า เป็น 2.1 พันล้านบาท
    ส่วนใหญ่จากระดับหนี้สินเฉลี่ยที่ลดลง เมื่อเทียบกับปีก่อนหน้า
    โดยหนี้สินที่เกี่ยวข้องกับการซื้อกิจการทรูวิชั่นส์ในอดีต ซึ่งเดิมส่วนหนึ่งอยู่ภายใต้ทรูออนไลน์
    ได้ถูกย้ายไปเป็นหนี้สินที่กลุ่มทรูวิชั่นส์ หลังการรีไฟแนนซ์หนี้ของทรูวิชั่นส์ในไตรมาส 2 ปี 2553

-   กำไรจากการดำเนินงานปกติ (NIOGO) ก่อนภาษีเงินได้รอตัดบัญชี ปรับตัวดีขึ้นจากปีก่อนหน้า
    เป็น 1.1 พันล้านบาท (จากกำไร 760 ล้านบาท ในปี 2553) จาก EBITDA
    ที่เพิ่มขึ้นและดอกเบี้ยจ่ายที่ลดลง

ทรูวิชั่นส์

-   ในปี 2554 ทรูวิชั่นส์มี รายได้จากการให้บริการ เพิ่มขึ้นเล็กน้อย (ร้อยละ 0.9)
    จากปีก่อนหน้า เป็น 9.7 พันล้านบาท
    โดยการเติบโตอย่างแข็งแกร่งของรายได้จากค่าโฆษณาสามารถชดเชยรายได้ที่ลดลงจากค่าสมาชิก
    ซึ่งเป็นผลจากการแข่งขันและการถูกลักลอบใช้สัญญาณ

-   รายได้จากค่าโฆษณา ในปี 2554 เพิ่มขึ้นร้อยละ 46.7 จากปีก่อนหน้า
    จากความทุ่มเทของทีมขายที่มีความชำนาญงาน ซึ่งถือว่าต่ำกว่าเป้าหมายของปี 2554 ที่ร้อยละ
    50 เล็กน้อย

-   ค่าใช้จ่ายในการดำเนินงานที่เป็นเงินสด เพิ่มขึ้นร้อยละ 2.4 จากปีก่อนหน้า เป็น 7.0
    พันล้านบาท ในปี 2554 ส่วนใหญ่จากค่าใช้จ่ายในการบริหารบริการสำหรับสมาชิก
    และค่าใช้จ่ายด้านบุคลากรและการบริหารที่เพิ่มขึ้น ในขณะที่มีค่าใช้จ่ายด้านการขาย การตลาด
    และโฆษณาคงตัว

-   EBITDA ในปี 2554 อ่อนตัวลงร้อยละ 3.7 จากปีก่อนหน้า
    เนื่องจากรายได้จากการให้บริการมีการเติบโตเพียงเล็กน้อย ในขณะที่ค่าใช้จ่ายเพิ่มขึ้น
    และค่าใช้จ่ายที่เกี่ยวข้องกับวิกฤตน้ำท่วมในไตรมาส 4
    (ส่วนใหญ่เป็นค่าใช้จ่ายของพนักงานซึ่งเกี่ยวข้องกับมาตรการบรรเทาทุกข์จากวิกฤตน้ำท่วม)

-   ดอกเบี้ยจ่าย (สุทธิ) เพิ่มขึ้นร้อยละ 69.6 จากปีก่อนหน้า เป็น 729 ล้านบาท
    ส่วนใหญ่จากระดับหนี้สินที่สูงขึ้น (เนื่องจากทรูวิชั่นส์รับภาระหนี้สิน
    ที่เกี่ยวข้องกับการซื้อกิจการทรูวิชั่นส์ในอดีต ซึ่งเดิม ส่วนหนึ่งอยู่ภายใต้ กลุ่มทรูออนไลน์
    หลังการรีไฟแนนซ์หนี้ของทรูวิชั่นส์ในไตรมาส 2 ปี 2553)
    รวมทั้งอัตราดอกเบี้ยเฉลี่ยที่เพิ่มขึ้นจากปีก่อนหน้า

-   กำไรสุทธิจากการดำเนินงานปกติ (NIOGO) ไม่รวมภาษีเงินได้รอตัดบัญชี ลดลงเป็น 354
    ล้านบาท จากกำไร 674 ล้านบาท ในปี 2553 ส่วนใหญ่จาก EBITDA
    ที่ลดลงและดอกเบี้ยจ่ายที่เพิ่มขึ้น

-   ฐานสมาชิก ลดลงเป็น 1,641,998 ราย ณ สิ้นปี 2554 เมื่อเทียบกับ 1,705,054 รายในปี
    2553 ส่วนใหญ่จากการยกเลิกบริการในกลุ่มลูกค้าระดับบน (โดยเฉพาะแพ็กเกจโกลด์)
    อย่างไรก็ตาม ฐานลูกค้าแพ็กเกจแพลทินัมที่ขยายตัวเพิ่มขึ้นต่อเนื่อง (จากสัดส่วนร้อยละ 7.1
    ของลูกค้าแพ็คเกจพรีเมียมทั้งหมด ในปี 2553 เป็นร้อยละ 8.5 ในปี 2554)
    ประกอบกับคอนเทนต์คุณภาพสูง และการให้บริการในระบบ High Definition (HD)
    ส่งผลให้ รายได้เฉลี่ยต่อลูกค้าต่อเดือน เพิ่มขึ้นจากปีก่อนหน้า

-   ในเดือนตุลาคม 2554
    ทรูวิชั่นส์มอบสิทธิประโยชน์สำหรับลูกค้าระดับบนที่แจ้งความประสงค์จะเปลี่ยนกล่องรับสัญญาณใหม่ก่อนใคร
    โดยกล่องรับสัญญาณ hybrid ใหม่นี้ ไม่เพียงรองรับรายการในระบบ high definition
    (HD) แต่ยังประกอบด้วยเทคโนโลยีการบีบอัดสัญญาณภาพ MPEG-4 และเทคโนโลยี secured
    silicon ซึ่งนอกจากจะเพิ่มอรรถรสในการรับชมให้กับสมาชิกแล้ว
    ยังช่วยขจัดปัญหาจากการลักลอบใช้สัญญาณ
    เมื่อเปิดใช้งานระบบออกอากาศใหม่ที่มีความปลอดภัยสูงในปี 2555

งบดุลรวม และงบกระแสเงินสดรวม

[]

การวิเคราะห์ฐานะทางการเงิน

สินทรัพย์

-   สินทรัพย์รวมของบริษัทฯ ณ วันที่ 31 ธันวาคม 2554 มีจำนวนเพิ่มขึ้นเป็น 151.5 พันล้านบาท
    จาก 114.3 พันล้านบาท ณ วันที่ 31 ธันวาคม 2553 ส่วนใหญ่มาจากรายการเงินสด
    สินทรัพย์ไม่มีตัวตนและการลงทุนในอุปกรณ์เครือข่ายโทรศัพท์เคลื่อนที่ที่เพิ่มขึ้น

-   เงินสดและเงินสดที่มีภาระผูกพัน ในปี 2554 มีจำนวนเพิ่มขึ้นเป็น 12.4 พันล้านบาท จาก
    5.7 พันล้านบาท ในปี 2553 ส่วนใหญ่จากเงินสดที่ได้จากการเพิ่มทุนผ่าน Rights
    Offering การเบิกใช้วงเงินกู้จากธนาคารเพื่อการดำเนินธุรกิจ
    และเพื่อชำระค่าใช้จ่ายและชำระคืนหนี้เจ้าหนี้การค้า ในช่วงต้นปี 2555

-   สินทรัพย์ไม่มีตัวตน (สุทธิ) เพิ่มขึ้นเป็น 20.2 พันล้านบาท จาก 5.1 พันล้านบาทในปีก่อนหน้า
    ส่วนใหญ่จากการบันทึกมูลค่าสัญญา (ประกอบด้วย สัญญาให้บริการและสิทธิ์ในการดำเนินการ)
    เป็นสินทรัพย์ ซึ่งเกี่ยวข้องกับการซื้อกิจการฮัทช์ จำนวนทั้งสิ้น 15.8 พันล้านบาท
    (ดูรายละเอียดในหมายเหตุข้อ 41 ประกอบงบการเงินประจำปี 2554 และ 2553)

-   ที่ดิน อาคาร และอุปกรณ์ (สุทธิ) เพิ่มขึ้นเป็น 73.8 พันล้านบาท ในปี 2554 จาก 65.4
    พันล้านบาท ในปีก่อนหน้า ส่วนใหญ่จากการลงทุนในโครงข่ายโทรศัพท์เคลื่อนที่

หนี้สิน

-   หนี้สินรวมของบริษัทฯ เพิ่มขึ้นเป็น 130.0 พันล้านบาท ณ สิ้นปี 2554 จาก 102.6
    พันล้านบาท ณ สิ้นปี 2553 ส่วนใหญ่เงินกู้ยืมที่เพิ่มขึ้น

-   เจ้าหนี้การค้า เพิ่มขึ้นเป็น 13.5 พันล้านบาท ณ สิ้นปี 2554 จาก 7.0 พันล้านบาท ณ สิ้นปี
    2553 จากเจ้าหนี้การค้าของบริษัทต่างๆ ที่กลุ่มทรูซื้อกิจการมา (ส่วนใหญ่คือ BFKT และ
    บริษัท ฮัทชิสัน
    ซีเอที ไวร์เลส มัลติมีเดีย จำกัด หรือ ฮัทช์) ที่ยังค้างชำระต่อ กสท

-   เงินกู้ยืมระยะยาวโดยรวม (รวมส่วนที่ถึงกำหนดชำระในปัจจุบัน) เพิ่มขึ้นเป็น 84.9
    พันล้านบาท จาก 71.8 พันล้านบาท ในปีก่อนหน้า ส่วนใหญ่เพื่อการขยายบริการ 3G+
    ของทรูมูฟ เอช และเพื่อการซื้อคืนหุ้นกู้สกุลดอลลาร์สหรัฐของทรูมูฟ (ร้อยละ 97.8
    ของจำนวนหุ้นกู้ทั้งหมด)

-   บริษัทฯ ได้ปฏิบัติตามข้อผูกพันทางการเงินที่ตกลงไว้กับผู้ถือหุ้นกู้ ตามตารางที่แสดงด้านล่าง
    ทั้งนี้ หากบริษัทฯ ไม่สามารถปฏิบัติตามข้อผูกพันทางการเงินดังกล่าวได้ บริษัทฯ
    จำเป็นต้องทำเอกสารขอผ่อนผันกับผู้ถือหุ้นกู้ ทั้งนี้ หาก บริษัทฯ ซึ่งเป็นผู้ออกหุ้นกู้
    ไม่ได้รับการผ่อนผัน และส่งผลให้เกิดกรณีผิดนัด
    ผู้ถือหุ้นกู้สามารถเรียกคืนเงินลงทุนในหุ้นกู้ดังกล่าวได้
    หากได้รับความเห็นชอบจากเสียงส่วนใหญ่ของกลุ่มเจ้าหนี้มีประกันและเป็นไปตามเงื่อนไขในเอกสารทางการเงินของบริษัทฯ

  หุ้นกู้ของบริษัทฯ

+------------------+-------------------------------+-------------------+
| ชื่อหุ้นกู้            | ข้อผูกพัน                        | อัตราส่วนที่คำนวณล่าสุด |
|                  |                               |                   |
|                  | (ต้องเ                         | (ณ 31 ธันวาคม      |
|                  | ป็นไปตามอัตราส่วนที่กำหนดตลอดเวลา) | 2554) *           |
+------------------+-------------------------------+-------------------+
| TRUE144A         | อัตราส่วนหนี้สินสุทธิ ต่อ EBITDA <= 5 | 3.06              |
+------------------+-------------------------------+-------------------+
| TRUE151A         | อัตราส่วนหนี้สินสุทธิ ต่อ EBITDA <= 5 | 3.06              |
+------------------+-------------------------------+-------------------+
| TRUE 13NA        | -                             | -                 |
| (1/2553)         |                               |                   |
+------------------+-------------------------------+-------------------+
| TRUE 144B        | -                             | -                 |
| (1/2554)         |                               |                   |
+------------------+-------------------------------+-------------------+

  หมายเหตุ : *อ้างอิงจาก งบการเงิน (ตรวจสอบแล้ว) ของ บริษัท ทรู
  และงบการเงินเบื้องต้นผู้ค้ำประกันที่เป็นบริษัทในเครือ 6 แห่ง

  หนี้สินสุทธิ ได้แก่ หนี้สินที่ก่อดอกเบี้ยทั้งหมด โดยไม่รวมสินเชื่อจากผู้ขายอุปกรณ์
  ซึ่งอยู่ในรูปเอกสารการยืดเวลาการชำระหนี้ (Deferred payment note) หักลบด้วย เงินสด
  เงินสดที่มีภาระผูกพัน และเงินลงทุนชั่วคราว

  EBITDA คำนวณโดยการรวม 1) ผลกำไร (ขาดทุน) สุทธิ 2) หักด้วย กำไร (ขาดทุน)
  จากอัตราแลกเปลี่ยน และกำไรจากการขายที่ดิน อาคาร และอุปกรณ์
  และรายได้อื่นที่ไม่ใช่เงินสด (ถ้ามี) ออกจากกำไร (ขาดทุน) สุทธิ และ 3) บวกกลับ
  ค่าเสื่อมราคาและค่าตัดจำหน่าย ค่าเผื่อหนี้สงสัยจะสูญ ดอกเบี้ยจ่าย (รวมต้นทุนทางการเงินอื่น)
  ค่าใช้จ่ายอื่นที่ไม่ใช่เงินสด (ถ้ามี) และ ภาษีเงินได้

  อัตราส่วนที่คำนวณได้ อ้างอิงจากงบการเงินของบริษัท ทรู
  และงบการเงินผู้ค้ำประกันที่เป็นบริษัทในเครือ 6 แห่ง ได้แก่ บริษัท ทรู ลิสซิ่ง จำกัด (TLS)
  บริษัท เอเซีย ไวร์เลส คอมมิวนิเคชั่น จำกัด (AWC) บริษัท ทรู อินเตอร์เน็ต จำกัด (TI)
  บริษัท ทรู อินเตอร์เน็ต เกตเวย์ จำกัด (TIG) บริษัท ทรู พับลิค คอมมิวนิเคชั่น จำกัด (TPC)
  และ บริษัท ทรู ยูนิเวอร์แซล คอนเวอร์เจ้นซ์ จำกัด (TUC)

ส่วนของผู้ถือหุ้น เพิ่มขึ้นเป็น 21.5 พันล้านบาท ณ สิ้นปี 2554 จาก 11.7 พันล้านบาท ณ สิ้นปี 2553 ส่วนใหญ่จากการเพิ่มทุนผ่าน Rights offering จำนวน 13.1 พันล้านบาท ระหว่างปี 2554

สภาพคล่องและแหล่งเงินทุน

-   แหล่งเงินทุนหลักของบริษัทสำหรับปี 2554 มาจากกระแสเงินสดจากกิจกรรมดำเนินงาน
    การออกหุ้นสามัญใหม่ (การเพิ่มทุนจำนวน 13.1 พันล้านบาท จาก Rights Offering)
    และการกู้ยืม (ส่วนใหญ่จากสัญญาวงเงินกู้ระยะยาวจำนวน 48.9 พันล้านบาท)

-   กระแสเงินสดจากกิจกรรมดำเนินงาน ในปี 2554 ลดลงเป็น 4.6 พันล้านบาท จาก 9.3
    พันล้านบาท ในปี 2553 โดยการทำกำไรในระยะสั้นลดลงในช่วงแรกของการขยายธุรกิจ
    และจากผลกระทบจากน้ำท่วมในไตรมาส 4 ปี 2554

-   กระแสเงินสดใช้ไปสุทธิจากกิจกรรมลงทุน ในปี 2554 เพิ่มขึ้นเป็น 16.5 พันล้านบาท จาก
    6.9 พันล้านบาท ในปี 2553 ส่วนใหญ่เนื่องจากการขยายบริการ 3G+ ของทรูมูฟ เอช
    และบริการบรอดแบนด์ รวมทั้งการซื้อกิจการบริษัทย่อย (บริษัทต่างๆ
    ภายใต้กลุ่มฮัทชิสันในประเทศไทย)

-   รายจ่ายลงทุนที่เป็นเงินสด เพิ่มขึ้นเป็น 11.0 พันล้านบาท (ประกอบด้วย 6.5
    พันล้านบาทสำหรับกลุ่มทรู โมบาย 3.1 พันล้านบาทสำหรับทรูออนไลน์ และ 1.4
    พันล้านบาทสำหรับทรูวิชั่นส์) ทั้งนี้เพื่อขยายความครอบคลุมของบริการ 3G+ และ
    บริการบรอดแบนด์แบบมีสาย รวมทั้งแคมเปญการเปลี่ยนกล่องรับสัญญาณใหม่ของทรูวิชั่นส์
    เพื่อขจัดการลักลอบใช้สัญญาณ การลดลงของกระแสเงินสดจากการดำเนินงาน
    ในขณะที่รายจ่ายลงทุนเพิ่มขึ้นนั้น ส่งผลให้กลุ่มทรูมีกระแสเงินสดสุทธิ (free cash flow)
    เป็นลบ จำนวน 6.4 พันล้านบาท

-   กระแสเงินสดสุทธิจากกิจกรรมจัดหาเงิน ในปี 2554 มีจำนวนทั้งสิ้น 18.8 พันล้านบาท
    (ประกอบด้วย 13.1 พันล้านบาทจาก Rights Offering และ 40.8 พันล้านบาท
    จากการกู้ยืม) เทียบกับ 2.7 พันล้านบาทในปี 2553

โครงการในอนาคต

ในปี 2555 กลุ่มทรูและบริษัทในเครือมีโครงการที่จะลงทุนเพิ่มราว 23 พันล้านบาท
เพื่อขยายธุรกิจในกลุ่ม ส่วนใหญ่สำหรับบริการโทรศัพท์เคลื่อนที่บนโครงข่าย HSPA
และบริการบรอดแบนด์ ตลอดจนเสริมสร้างความแข็งแกร่งให้กับคอนเวอร์เจนซ์ แพลตฟอร์ม
ทั้งนี้การลงทุนหลักๆ ในปี 2555 ได้แก่

กลุ่มทรู โมบาย

กลุ่มทรู โมบายมีโครงการที่จะลงทุนราว 15 พันล้านบาทในปี 2555
เพื่อขยายความครอบคลุมของบริการ 3G+ จากทรูมูฟ เอช ให้ครอบคลุมพื้นที่บริการประมาณ 8,000
ตำบลใน 77 จังหวัดทั่วประเทศ ภายในสิ้นปี 2555 ซึ่งจะทำให้ทรูมูฟ
เอชมีพื้นที่ให้บริการครอบคลุมร้อยละ 95 ของจำนวนประชากรทั้งประเทศ

ธุรกิจออนไลน์

ทรูออนไลน์มีโครงการที่จะลงทุนราว 7 พันล้านบาทในปี 2555 ส่วนใหญ่เพื่อขยายบริการ Ultra
hi-speed Internet บนเทคโนโลยี ADSL และ DOCSIS 3.0
ให้ครอบคลุมประชากรจำนวนประมาณ 3 ล้านครัวเรือน ทั่วประเทศ
โดยจะขยายบริการบรอดแบนด์บนเทคโนโลยี DOCSIS 3.0 ให้ครอบคลุมประมาณ 60
จังหวัดภายในปี 2555 ปัจจุบันเทคโนโลยี DOCSIS 3.0 ให้บริการดาวน์โหลดด้วยความเร็วสูงสุด
100 Mbps (และจะเพิ่มความเร็วสูงสุดเป็น 200 Mbps) และสามารถรองรับคอนเทนต์ที่เป็น
High Definition รวมทั้งบริการเสียง ในรูปของบริการแบบ Triple-play

ธุรกิจโทรทัศน์ระบบบอกรับเป็นสมาชิก (ทรูวิชั่นส์)

ทรูวิชั่นส์วางแผนลงทุนประมาณ 500 ล้านบาทเพื่อเปลี่ยนระบบออกอากาศใหม่ให้เสร็จสมบูรณ์
ระบบออกอากาศใหม่นี้ใช้เทคโนโลยีบีบอัดสัญญาณภาพ MPEG-4 และ secured silicon
ที่มีความปลอดภัยสูง ซึ่งจะช่วยขจัดการลักลอบใช้สัญญาณอย่างผิดกฎหมาย
รวมทั้งใช้ประโยชน์จากโครงข่ายเคเบิลของกลุ่ม ซึ่งให้บริการด้วยเทคโนโลยี DOCSIS 3.0
เพื่อเพิ่มขีดความสามารถให้ทรูวิชั่นส์ในการให้บริการโทรทัศน์แบบ Interactive
และการเพิ่มช่องรายการในระบบ High Definition
ทรูวิชั่นส์มีเป้าหมายเปลี่ยนกล่องรับสัญญาณสำหรับลูกค้าพรีเมี่ยมที่ใช้ระบบเคเบิลให้แล้วเสร็จในเดือนเมษายน
2555 ในขณะที่ลูกค้าพรีเมี่ยมที่ใช้ระบบดาวเทียมจะดำเนินการแล้วเสร็จในเดือนตุลาคมปีเดียวกัน

11.3 ผู้สอบบัญชี

ผู้สอบบัญชีที่ได้รับความเห็นชอบจากคณะกรรมการของบริษัทฯ
สำหรับตรวจสอบงบการเงินรวมและงบการเงินของบริษัทฯ ในระยะ 3 ปี ที่ผ่านมา มีดังนี้

+--------------+-------------------------+-------------------+---------+
| งบ           | บริษัทผู้ตรวจสอบ            | ชื่อผู้สอบบัญชี         | เลข     |
| การเงินประจำปี |                         |                   | ประจำตัว |
| สิ้นสุดวันที่      |                         |                   |         |
|              |                         |                   | ผู้สอบบัญชี |
|              |                         |                   |         |
|              |                         |                   | รับอนุญาต |
+--------------+-------------------------+-------------------+---------+
| 31 ธันวาคม    | บ                       | นายพิสิฐ ทางธนกุล    | 4095    |
| พ.ศ. 2554    | จก.ไพร้ซวอเตอร์เฮาส์คูเปอร์ส |                   |         |
|              | เอบีเอเอส                |                   |         |
+--------------+-------------------------+-------------------+---------+
| 31 ธันวาคม    | บ                       | นายพิสิฐ ทางธนกุล    | 4095    |
| พ.ศ. 2553    | จก.ไพร้ซวอเตอร์เฮาส์คูเปอร์ส |                   |         |
|              | เอบีเอเอส                |                   |         |
+--------------+-------------------------+-------------------+---------+
| 31 ธันวาคม    | บ                       | นายพิสิฐ ทางธนกุล    | 4095    |
| พ.ศ. 2552    | จก.ไพร้ซวอเตอร์เฮาส์คูเปอร์ส |                   |         |
|              | เอบีเอเอส                |                   |         |
+--------------+-------------------------+-------------------+---------+

รายงานการตรวจสอบของผู้สอบบัญชีในระยะ 3 ปีที่ผ่านมา (2552-2554)
ผู้สอบบัญชีได้ให้ความเห็นในรายงานการตรวจสอบงบการเงินของบริษัทฯ ถูกต้องแบบไม่มีเงื่อนไข

บจก.ไพร้ซวอเตอร์เฮาส์คูเปอร์ส เอบีเอเอส และ
ผู้สอบบัญชีไม่มีความสัมพันธ์หรือส่วนได้เสียกับบริษัทฯ หรือบริษัทย่อย หรือผู้บริหาร
หรือผู้ถือหุ้นรายใหญ่ หรือผู้ที่เกี่ยวข้องกับบุคคลดังกล่าว
ในลักษณะที่จะมีผลกระทบต่อการปฏิบัติหน้าที่อย่างเป็นอิสระแต่อย่างใด

ค่าตอบแทนของผู้สอบบัญชี

1.  ค่าตอบแทนจากการสอบบัญชี (audit fee)

บริษัทฯ และบริษัทย่อยมีค่าตอบแทนการสอบบัญชี ให้แก่สำนักงานสอบบัญชีที่ผู้สอบบัญชีสังกัด สำหรับ ปี
พ.ศ. 2554 เป็นจำนวนเงินรวม 30.11 ล้านบาท ได้จ่ายระหว่างปีเป็นจำนวนเงิน 22.09
ล้านบาท สำหรับจำนวนเงินที่เหลือ 8.02 ล้านบาทจะจ่ายในปีถัดไป

2. ค่าบริการอื่น (non-audit fee)

สำนักงานสอบบัญชีที่ได้รับการแต่งตั้งจากบริษัทฯ ได้ให้บริการอื่นๆ
ที่นอกเหนือจากการตรวจสอบบัญชีแก่บริษัทฯ ซึ่งได้แก่ การตรวจสอบตามวิธีการที่ตกลงร่วมกัน
และการให้คำปรึกษาด้านภาษีและอื่นๆ ในระหว่างปี 2554 มีค่าตอบแทนเป็นจำนวนเงิน 1.84
ล้านบาท ในจำนวนนี้กลุ่มบริษัทฯ ได้จ่ายชำระแล้วระหว่างปีเป็นจำนวนเงิน 0.25
ล้านบาทที่เหลืออีกจำนวน 1.59 ล้านบาทจะจ่ายในปีถัดไป